નવી દિલ્હી- લોકસભાની ચૂંટણી નજીક આવતાની સાથે જ ત્રીજા મોરચાની કવાયત ફરી એકવાર શરુ થઈ ગઈ છે. આ વખતે તેલંગાણાના સીએમ કે.સી. રાવે ત્રીજા મોરચાને સક્રિય કરવા પ્રયાસ કર્યો છે. ત્યારબાદ પશ્ચિમ બંગાળના સીએમ મમતા બેનર્જી ત્રીજા મોરચાને સ્થાયી રુપ આપવાના પ્રયાસોમાં લાગી ગયા છે. દિલ્હી આવેલા મમતા બેનર્જી આ માટે સતત રાજકીય નેતાઓ સાથે મુલાકાત કરી રહ્યાં છે. આપને જણાવી દઈએ કે, ત્રીજો મોરચો બનાવવાની કવાયત દેશના રાજકારણમાં આશરે ત્રણ દાયકાઓથી ચાલી રહી છે. પરંતુ આ કવાયતમાં લાગેલા દરેક નેતાઓમાં “વડાપ્રધાન તો હું જ બનીશ”ની સ્પર્ધાને કારણે ત્રીજા મોરચાને ક્યારેય વાસ્તવિક નથી બનવા દીધો. તેમ છતાં લોકસભાની 2019ની ચૂંટણી માટે વધુ એકવાર ત્રીજો મોરચો બનાવવા પ્રયાસ કરવામાં આવી રહ્યાં છે.